钦定古今图书集成/明伦汇编/交谊典/第021卷 > 《姑苏同年会诗序》宋·范成大
## 钦定古今图书集成/明伦汇编/交谊典/第021卷 > 《姑苏同年会诗序》宋·范成大

进士科始于隋，盛于唐，本朝因之，偕升者谓之“同年”，
衣冠之好，由来尚矣。唐人尤喜期集，燕设之名亡虑
十数，而曲江大会，长安坊市为半空，天子至御楼以
观。当此时，通榜之士，意气相予甚厚，否则有“紫陌青
云”之讥。国朝略去浮侈，但存闻喜一燕，而同年之制
则加详焉。既朝谢，揆日集贡院，奉赐第录黄于香案，
则拜礼毕。更以齿班立四十以上，东序西乡；未四十，
西序东乡。推年最长若最少者，各一人升堂，长者中
立，南乡，少者北乡。春官吏赞拜，少者拜，又赞答拜，长
者洎，两序皆再拜，谓之《拜黄甲》。叙同年，所以明章风
期，笃叙事契，委曲之意，过唐远矣。士大夫宁得轻负
此意，恝然云散，异日相视如涂之人乎。